„Energijos skirstymo operatorius“ (ESO) didina kompensacijas gyventojams už
tiesioginius nuostolius, patirtus po rugpjūčio 22 d. Lietuvą nusiaubusios didžiausios
audros nuo 1970-ųjų.
Maksimalus kompensacijos dydis priklausys nuo elektros tiekimo atkūrimo trukmės.
Pagal atnaujintą tvarką gyventojams, kuriems po rugpjūčio 22 d. audros elektros tiekimas
buvo atkurtas vėliau nei per 72 valandas, už tiesioginius nuostolius gali būti kompensuojama:
elektros tiekimo atstatymui trukus nuo 3 iki 6 parų – iki 220 Eur;
nuo 7 iki 13 parų – iki 440 Eur;
14 ir daugiau parų – iki 660 Eur.
Ši kompensacija skiriama už tiesioginius nuostolius, patirtus užsitęsus elektros tiekimo
atstatymui, pavyzdžiui, sugedusį maistą, generatoriaus įsigijimo ar nuomos, kuro ir būtinas
apgyvendinimo išlaidas.
Kompensacija už tiesioginius nuostolius bus mokama atskirai nuo kompensacijos už
nustatyto elektros tiekimo atkūrimo termino viršijimą. Pastarąją išmoką gaus visi ESO klientai
– tiek privatūs, tiek verslo – kuriems elektros tiekimas buvo atkurtas vėliau nei per 72
valandas. Ji bus apskaičiuojama automatiškai, todėl dėl jos kreiptis nereikia. Abi išmokos
skaičiuojamos ir mokamos atskirai, viena išmoka nemažins kitos.
Pateiktus prašymus bus galima papildyti
Gyventojai prašymus dėl tiesioginių nuostolių atlyginimo jau gali teikti nuo rugsėjo 1 d.
Klientams, kurie prašymus jau yra pateikę, iš naujo kreiptis nereikės, nes naujos
kompensacijų ribos bus taikomos visiems prašymams.
Kompensuojama:
už sugedusį maistą – iki 60 Eur;
už apgyvendinimo išlaidas, kai dėl elektros tiekimo sutrikimo buvo būtina laikinai
apsistoti kitur – iki 60 Eur per parą;
už generatoriaus nuomos išlaidas – iki 40 Eur per parą;
už generatoriaus įsigijimo išlaidas – iki 220 Eur;
už kuro generatoriui išlaidas – iki 90 Eur per parą.
Prašymus dėl tiesioginių nuostolių atlyginimo galima pateikti per ESO savitarną, elektroniniu
paštu info@eso.lt ar paprastu paštu, o neturintiems prieigos prie elektroninių kanalų – ir
klientų aptarnavimo telefonu +370 660 01852.
Šiuo metu ESO jau yra gavęs daugiau kaip 2,8 tūkst. gyventojų prašymų, kuriuose prašoma
atlyginti apie 664 tūkst. Eur nuostolių. Pirmosios kompensacijos gyventojus pasieks jau
pirmadienį.

